's Gebiat vom Grossourltoi werscht as erschtmoi urkundlich in ner Tauschurkundn vom Erschzbischof Adalbert II. aus'm Jour 930 dawänt. Da vurdaitsche Bouchnom Arla (930), Arela (1074), Arula maiori (1306) houd am Gebiat zwischn am haiding Grossourl- und Kloaourltoi sain Nom geem. Spader houd as Gebiat an Nomen Michel Arl, Mehrer Arl und z' letzt Großarl kriag. Um's Jour 1000 umadum houd de machtige Soizburger Kirch 's riasige Woid- und Woadgebiat unter eaner Grundobrigkait iwernummern. De Ausdeenung vom Pongau bis za da natirlichn Grenz vom Tauernhauptkomm und d' Nutzung vo de Grousländer owerhoib vo da Hochwoidgrenz, homd d' Grundherrschouft zan frian Londesausbau durch Grossrodungan bewong. Scho am Oofong vom 12. Jourhunderscht, houd ma auf'm Schwemmkeegai vom Toi, Gross-Schwoang (Großschwaigen), sowia an de untern Toihäng, Bauernhef grindt. De durtn oogsiadltn Bauern homd an de Grundherrn Naturoigoum laistn miassn, vuroim Kaas, leewendige Vicher, Buttern und Schmoiz. Durch waiderne Rodungan bis in d' Hochloung auffe, sand "Normalgiater" darichtt wourn. Dia homd Gäitougoum an d' Kirch in Soizburg laistn miassn. Da londirschtschouftliche Ausbau vom Grossourltoi is um d' Mittn vom 12. Jourhunderscht ferschtig gween, d' Wirschtschouft houd zan blian oogfonga. Im Jour 1348/49 is as Toi va da Pest hoamgsuacht wourn. Vij vo de Hef sand entväikerscht wourn und sand vaedt, durch des is d' wirschtschouftliche Entwicklung gsterscht wourn. Bai da "Kalichgruam" im Mindungsgebiat vam Ejmaubouch (wo da Bouch durch d' ginstig Loug an Winter nid aso stourch vaaist gween is) houd ma d' erschtn Gewerwe- und Hondwerksbetriab grindt. Um de is wourschainlich boid drauf 's Derfe entstondn, wai scho 1399 vom Erschzbischof Gregor jaarlich as Morktrecht fir fimbf Fraimärkt valichn wourn is. 1339 is a Kirch dawänt wourn. D' haitig Pfourkirch - a oaschiffiger Soibau - geet aufs Jour 1768/69 zrucke. A gresserne Kapäin soid scho ums Jour 1050 im Gebiat vo d' Huabgiater bstondn hom. D' säisorgarische Betraiung vur da Darichtung vo am oagernen Pfourbezirk houd d' Pfourn Saiger Vait iwer ghoub.